Eskom-hoof onskuldig; binnekort weer op sy pos | Maroela Media
Eskom het Dinsdag in 'n verklaring bevestig dat Abram Masango, die geskorste uitvoerende direkteur van groepskapitaal by Eskom, onskuldig bevind is aan wangedrag.
Phakamani Hadebe, die waarnemende uitvoerende Eskom-hoof, sê Eskom wou regverdig wees en na alle bewerings teen sy geskorste hoofde kyk en nie die werknemers onderwerp aan dissiplinêre prosesse met voorafbepaalde uitkomste nie.
Hadebe sê daar is deur die hele proses verseker dat onafhanklikheid, openlikheid en regverdigheid seëvier.
"Eskom respekteer die uitkoms van die dissiplinêre proses teen Masango en sal binnekort 'n datum onderhandel vir hom om terug te keer," het Hadebe gesê.
Masango is in November verlede jaar geskors en het tot in Februarie vanjaar volgehou dat die redes wat vir sy skorsing gegee is, "onverklaarde konflik van belange en algemene korrupte gedrag" is.
Hy het vroeër verduidelik hoe hy geteiken, geïntimideer en gedreig is nadat hy 'n "fluitjieblaser-verslag" saamgestel het wat handel oor kommer oor korrupsie by die kragvoorsiener.
Masango het gesê hy het 'n verslag oor wanadministrasie en korrupsie by die kragvoorsiener ingedien by die voormalige voorsitter, Ben Ngubane. Ngubane word in die voormalige openbare beskermer se verslag oor staatskaping deur die Gupta-familie geïmpliseer.
"Ek het die verslag saamgestel en was nie bewus dat my lot bepaal sou word nie. My geloofwaardigheid en integriteit is uitgedaag, my pos is in gedrang gebring en ek het onveilig gevoel."